b'\n_START_ARTICLE_\nEsgl\xc3\xa9sia Nova de Sant Joan les Fonts\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta rectangular, amb una sola nau i capelles laterals entre els contraforts. La fa\xc3\xa7ana principal est\xc3\xa0 emmarcada per dues torres campanars de planta hexagonal; la del costat dret no ha estat mai acabada. La porta d\'acc\xc3\xa9s al temple \xc3\xa9s d\'arc apuntat, amb el timp\xc3\xa0 net d\'ornamentaci\xc3\xb3. A la part superior hi ha una gran rosassa. C\xc3\xa8sar August Torras va escriure: "L\'esgl\xc3\xa9sia nova, sense acabar, es troba bon xich separada, \xc3\xa9s d\'un atrevit estil y presenta per sa esveltesa quasi exagerada un cop de vista agradable."\n_START_SECTION_\nHist\xc3\xb2ria\n_START_PARAGRAPH_\nA Olot i comarca durant la segona meitat del segle XIX els m\xc3\xb2duls neocl\xc3\xa0ssics, sense desapar\xc3\xa8ixer del tot, donen pas a una arquitectura molt m\xc3\xa9s historicista i ecl\xc3\xa8ctica. Es construeixen edificis, que segons llur destinaci\xc3\xb3, utilitzen una imitaci\xc3\xb3 de diversos estils del passat, que es tornen a interpretar a partir d\'una sintaxi pr\xc3\xb2piament vuitcentista i amb resultats, sovint, d\'una gran qualitat. L\'esgl\xc3\xa9sia de Sant Joan cal incloure-la dins aquest ampli ventall d\'edificis ecl\xc3\xa8ctics. Les obres del campanar i de la rosassa s\'acabaren fa uns trenta anys.'